[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 12.2.2009

COM(2009) 54 τελικό

Πρόταση

ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ

για τον τερματισμό της μερικής ενδιάμεσης επανεξέτασης των μέτρων αντιντάμπινγκ που εφαρμόζονται στα τροχοφόρα φορεία και τα βασικά μέρη τους καταγωγής Λαϊκής Δημοκρατίας της Κίνας

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1) Πλαίσιο της πρότασης |

110 | Αιτιολόγηση και στόχοι της πρότασης Η παρούσα πρόταση αφορά την εφαρμογή του κανονισμού (ΕΚ) αριθ. 384/96 του Συμβουλίου, της 22ας Δεκεμβρίου 2005, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας, όπως τροποποιήθηκε τελευταία με τον κανονισμό (EΚ) αριθ. 2117/2005 του Συμβουλίου, της 21ης Δεκεμβρίου 2005, («ο βασικός κανονισμός») στη διαδικασία που αφορά τις εισαγωγές τροχοφόρων φορείων και των βασικών μερών τους καταγωγής Λαϊκής Δημοκρατίας της Κίνας, κατόπιν μερικής ενδιάμεσης επανεξέτασης σύμφωνα με το άρθρο 11 παράγραφος 3 του βασικού κανονισμού. |

120 | Γενικό πλαίσιο Η παρούσα πρόταση υποβάλλεται στο πλαίσιο της εφαρμογής του βασικού κανονισμού και αποτελεί προϊόν έρευνας που διεξήχθη σύμφωνα με τις ουσιώδεις και διαδικαστικές απαιτήσεις που προβλέπει ο βασικός κανονισμός. |

139 | Ισχύουσες διατάξεις στον τομέα της πρότασης Τα μέτρα που ισχύουν επί του παρόντος έχουν επιβληθεί με τον κανονισμό (ΕΚ) αριθ. 1174/2005 του Συμβουλίου για την επιβολή οριστικού δασμού αντιντάμπινγκ στις εισαγωγές τροχοφόρων φορείων και των βασικών μερών τους καταγωγής Λαϊκής Δημοκρατίας της Κίνας. Με τον κανονισμό (ΕΚ) αριθ. 684/2008 το Συμβούλιο αποσαφήνισε το πεδίο καλυπτόμενων προϊόντων της αρχικής έρευνας. |

141 | Συνοχή με άλλες πολιτικές και στόχους της Ένωσης Δεν ισχύει. |

2) Διαβουλευση με τα ενδιαφερομενα μερη και εκτιμηση επιπτωσεων |

Διαβουλεύσεις με τα ενδιαφερόμενα μέρη |

219 | Τα ενδιαφερόμενα μέρη τα οποία αφορά η διαδικασία είχαν τη δυνατότητα να υποστηρίξουν τα συμφέροντά τους κατά τη διάρκεια της έρευνας, σύμφωνα με τις διατάξεις του βασικού κανονισμού. |

Συγκέντρωση και χρήση εμπειρογνωμοσύνης |

229 | Δεν υπήρξε καμία ανάγκη για εξωτερική εμπειρογνωμοσύνη. |

230 | Εκτίμηση επιπτώσεων Η παρούσα πρόταση απορρέει από την εφαρμογή του βασικού κανονισμού. Ο βασικός κανονισμός δεν προβλέπει γενική εκτίμηση επιπτώσεων, αλλά περιλαμβάνει πλήρη κατάλογο των όρων που πρέπει να εκτιμηθούν. |

3) Νομικα στοιχεια της προτασησ |

305 | Σύνοψη της προτεινόμενης δράσης Στις 19 Δεκεμβρίου 2007 η Επιτροπή ξεκίνησε μερική ενδιάμεση επανεξέταση των μέτρων αντιντάμπινγκ που εφαρμόζονται στις εισαγωγές τροχοφόρων φορείων και των βασικών μερών τους καταγωγής Λαϊκής Δημοκρατίας της Κίνας, τα οποία επιβλήθηκαν δυνάμει του κανονισμού (ΕΚ) αριθ. 1174/2005 του Συμβουλίου της 18ης Ιουλίου 2005. Η αίτηση για επανεξέταση υποβλήθηκε από έναν κινέζο παραγωγό-εξαγωγέα, πιο συγκεκριμένα την εταιρεία Yale (Hangzhou) Industrial Products Co. Ltd., που παρέσχε εκ πρώτης όψεως αποδεικτικά στοιχεία για το ότι οι συνθήκες με βάση τις οποίες θεσπίστηκαν τα μέτρα για την εν λόγω εταιρεία έχουν μεταβληθεί και για το ότι η συνέχιση της επιβολής μέτρων στα ισχύοντα επίπεδα, τα οποία είχαν βασιστεί στο επίπεδο του ντάμπινγκ που είχε προγενέστερα καθοριστεί, φαίνεται ότι δεν είναι πλέον απαραίτητη για την αντιστάθμιση του ντάμπινγκ. Η έρευνα επανεξέτασης έδειξε ότι οι συνθήκες βάσει των οποίων θεσπίστηκαν μέτρα για την Yale (Hangzhou) Industrial Products Co. Ltd. δεν έχουν μεταβληθεί και ότι, συνεπώς, η μεταβολή του δασμού αντιντάμπινγκ που ισχύει για την εν λόγω εταιρεία δεν είναι δυνατή. Ως εκ τούτου, προτείνεται στο Συμβούλιο να εγκρίνει την επισυναπτόμενη πρόταση κανονισμού για τον τερματισμό της υφιστάμενης μερικής ενδιάμεσης επανεξέτασης χωρίς τροποποίηση των ισχυόντων μέτρων. Ο κανονισμός θα πρέπει να δημοσιευθεί στην Επίσημη Εφημερίδα το αργότερο στις 18 Μαρτίου 2009. |

310 | Νομική βάση Κανονισμός (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας, όπως τροποποιήθηκε τελευταία με τον κανονισμό (ΕΚ) αριθ. 2117/2005 του Συμβουλίου, της 21ης Δεκεμβρίου 2005. |

329 | Αρχή της επικουρικότητας Η παρούσα πρόταση εμπίπτει στην αποκλειστική αρμοδιότητα της Κοινότητας. Συνεπώς δεν εφαρμόζεται η αρχή της επικουρικότητας. |

Αρχή της αναλογικότητας Η πρόταση είναι σύμφωνη με την αρχή της αναλογικότητας για τον ή τους λόγους που εκτίθενται στη συνέχεια. |

331 | Η μορφή της δράσης περιγράφεται στον προαναφερθέντα βασικό κανονισμό και δεν αφήνει περιθώριο για λήψη απόφασης σε εθνικό επίπεδο. |

332 | Η αναφορά του τρόπου με τον οποίο ο οικονομικός και διοικητικός φόρτος που βαρύνει την Κοινότητα, τις κυβερνήσεις των κρατών μελών, τις περιφερειακές και τις τοπικές αρχές, τους οικονομικούς παράγοντες και τους πολίτες ελαχιστοποιείται και είναι αναλογικός προς το στόχο της πρότασης είναι άνευ αντικειμένου. |

Επιλογή μέσων |

341 | Προταθέν μέσο: κανονισμός. |

342 | Η χρήση άλλου μέσου δεν ενδείκνυται για τον ή τους λόγους που εκτίθενται στη συνέχεια. Ο προαναφερόμενος βασικός κανονισμός δεν προβλέπει εναλλακτικές επιλογές. |

4) Δημοσιονομικεσ επιπτωσεισ |

409 | Η πρόταση δεν έχει επιπτώσεις στον κοινοτικό προϋπολογισμό. |

Πρόταση

ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ

για τον τερματισμό της μερικής ενδιάμεσης επανεξέτασης των μέτρων αντιντάμπινγκ που εφαρμόζονται στα τροχοφόρα φορεία και τα βασικά μέρη τους καταγωγής Λαϊκής Δημοκρατίας της Κίνας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας[1] («ο βασικός κανονισμός»), και ιδίως το άρθρο 11 παράγραφος 3,

την πρόταση που υπέβαλε η Επιτροπή ύστερα από διαβουλεύσεις με τη συμβουλευτική επιτροπή,

Εκτιμώντας τα ακόλουθα:

A. ΔΙΑΔΙΚΑΣΙΑ

1. ΙΣΧΥΟΝΤΑ ΜΕΤΡΑ

1. Σε συνέχεια έρευνας («αρχική έρευνα»), το Συμβούλιο επέβαλε, με τον κανονισμό (ΕΚ) αριθ. 1174/2005[2], οριστικό δασμό αντιντάμπινγκ στις εισαγωγές τροχοφόρων φορείων και των βασικών μερών τους («ΤΦ») καταγωγής Λαϊκής Δημοκρατίας της Κίνας («ΛΔΚ»). Κατά την αρχική έρευνα χρησιμοποιήθηκε ως περίοδος έρευνας η περίοδος από την 1η Απριλίου 2003 έως τις 31 Μαρτίου 2004.

2. Με τον κανονισμό (ΕΚ) αριθ. 684/2008[3] το Συμβούλιο αποσαφήνισε το πεδίο καλυπτόμενων προϊόντων της αρχικής έρευνας.

2. ΑΙΤΗΣΗ ΕΠΑΝΕΞΕΤΑΣΗΣ

3. Η εν λόγω μερική ενδιάμεση επανεξέταση ξεκίνησε με βάση την αίτηση που υπέβαλε και τις πληροφορίες που παρέσχε η Yale (Hangzhou) Industrial Products Co. Ltd. («Yale»), εξαγωγέας από τη ΛΔΚ. Οι πληροφορίες έδειχναν ότι οι συνθήκες βάσει των οποίων θεσπίστηκαν τα μέτρα για την Yale έχουν μεταβληθεί και ότι οι μεταβολές αυτές έχουν διαρκή χαρακτήρα. Πιο συγκεκριμένα, η Yale παρέσχε εκ πρώτης όψεως αποδεικτικά στοιχεία ότι πληροί τα κριτήρια για την υπαγωγή της στο καθεστώς οικονομίας της αγοράς και ότι η σύγκριση της κανονικής αξίας, έχοντας ως βάση το ίδιο κόστος, με τις εξαγωγικές τιμές στην Κοινότητα θα έχει ως αποτέλεσμα περιθώριο ντάμπινγκ σημαντικά χαμηλότερο από το επίπεδο των υφιστάμενων μέτρων. Επομένως, η συνέχιση της επιβολής μέτρων στα ισχύοντα επίπεδα, τα οποία είχαν βασιστεί στο προγενέστερα καθορισμένο επίπεδο του ντάμπινγκ, φαινόταν ότι δεν είναι πλέον απαραίτητη για την αντιστάθμιση του ντάμπινγκ.

3. ΕΡΕΥΝΑ ΕΠΑΝΕΞΕΤΑΣΗΣ

4. Η Επιτροπή κρίνοντας, κατόπιν διαβουλεύσεως με τη συμβουλευτική επιτροπή, ότι υφίστανται επαρκή εκ πρώτης όψεως αποδεικτικά στοιχεία που δικαιολογούν την έναρξη μερικής ενδιάμεσης επανεξέτασης, ανήγγειλε με ανακοίνωση που δημοσιεύθηκε στην Επίσημη Εφημερίδα της Ευρωπαϊκής Ένωσης [4] την έναρξη μερικής ενδιάμεσης επανεξέτασης σύμφωνα με το άρθρο 11 παράγραφος 3 του βασικού κανονισμού, περιορίζοντας την εξέταση του ντάμπινγκ στην Yale.

5. Η περίοδος έρευνας για την πρακτική ντάμπινγκ κάλυψε την περίοδο από την 1η Οκτωβρίου 2006 έως τις 30 Σεπτεμβρίου 2007 («περίοδος της έρευνας επανεξέτασης» ή «ΠΕΕ»).

6. Η Επιτροπή ενημέρωσε επίσημα για την έναρξη της επανεξέτασης την Yale καθώς και τους εκπροσώπους της ΛΔΚ («υπό εξέταση χώρα) και την κοινοτική βιομηχανία, όπως ορίζεται στην αρχική έρευνα. Τα ενδιαφερόμενα μέρη είχαν τη δυνατότητα να γνωστοποιήσουν γραπτώς τις απόψεις τους και να ζητήσουν ακρόαση εντός της προθεσμίας που καθορίστηκε στην ανακοίνωση έναρξης της διαδικασίας. Έγινε ακρόαση όλων των ενδιαφερόμενων μερών που υπέβαλαν σχετική αίτηση και απέδειξαν ότι είχαν ειδικούς λόγους για να γίνουν δεκτά σε ακρόαση.

7. Η Επιτροπή απέστειλε ερωτηματολόγια στην Yale, στους παραγωγούς της κοινοτικής βιομηχανίας που ήταν γνωστό ότι ενδιαφέρονται, στους γνωστούς παραγωγούς ΤΦ στον Καναδά, ο οποίος είχε επιλεγεί ως ανάλογη χώρα κατά την αρχική έρευνα, καθώς και στους γνωστούς παραγωγούς ΤΦ στην Ινδία και τη Μαλαισία, οι οποίες κατά την αρχική έρευνα είχαν αναφερθεί ως πιθανές εναλλακτικές ανάλογες χώρες. Η Επιτροπή απέστειλε επίσης στην Yale έντυπο αίτησης για χορήγηση καθεστώτος οικονομίας της αγοράς («ΚΟΑ»).

8. Απαντήσεις στα ερωτηματολόγια, καθώς και παρατηρήσεις και πληροφορίες ελήφθησαν από την Yale και έναν παραγωγό της κοινοτικής βιομηχανίας.

9. Η Επιτροπή αναζήτησε και επαλήθευσε όλες τις πληροφορίες που θεώρησε απαραίτητες για τον προσδιορισμό του ΚΟΑ και της πρακτικής ντάμπινγκ, ανέλυσε τις πληροφορίες που παρασχέθηκαν και διεξήγαγε επισκέψεις για την επαλήθευση των στοιχείων στις εγκαταστάσεις των ακόλουθων εταιρειών:

10. - Yale (Hangzhou) Industrial Products Co. Ltd., Hangzhou, ΛΔΚ,

11. - Yale Industrial Products GmbH, Velbert, Γερμανία.

B. ΥΠΟ ΕΞΕΤΑΣΗ ΠΡΟΪΟΝ ΚΑΙ ΟΜΟΕΙΔΕΣ ΠΡΟΪΟΝ

1. Υπό εξέταση προϊόν

12. Ο ορισμός του υπό εξέταση προϊόντος αντιστοιχεί στον ορισμό που χρησιμοποιήθηκε για την αρχική έρευνα όπως αποσαφηνίστηκε με τον κανονισμό (ΕΚ) αριθ. 684/2008. Το υπό εξέταση προϊόν είναι τα τροχοφόρα φορεία, μη αυτοπροωθούμενα, που χρησιμοποιούνται για το χειρισμό υλικού που τοποθετείται κανονικά σε παλέτες, και τα βασικά μέρη τους, δηλαδή η βάση και το υδραυλικό σύστημα, καταγωγής ΛΔΚ, το οποίο υπάγεται κανονικά στους κωδικούς ΣΟ ex 8427 90 00 και ex 8431 20 00. Για τους σκοπούς του κανονισμού για την επιβολή οριστικού δασμού αντιντάμπινγκ που αναφέρεται στην αιτιολογική σκέψη 1, ως τροχοφόρα φορεία νοούνται τα τροχοφόρα φορεία με περόνες ανύψωσης για το χειρισμό παλετών, τα οποία έχουν σχεδιαστεί έτσι ώστε να ωθούνται, να έλκονται ή να οδηγούνται με το χέρι επί ομαλής, επίπεδης, σκληρής επιφάνειας από πεζό χειριστή που χρησιμοποιεί αρθρωτό βραχίονα. Τα τροχοφόρα φορεία προβλέπονται μόνον για την ανύψωση φορτίου, με τη μόχλευση του βραχίονα, σε ύψος επαρκές για τη μεταφορά του φορτίου και δεν προορίζονται για οιεσδήποτε άλλες πρόσθετες λειτουργίες ή χρήσεις, όπως για παράδειγμα: i) τη μετακίνηση και την ανύψωση φορτίων, έτσι ώστε να τοποθετούνται υψηλότερα, ή για να βοηθούν στην αποθήκευση φορτίων (παλετοφόρα ανυψωτικά), ii) τη στοίβαξη μιας παλέτας επάνω στην άλλη (περονοφόρα ανυψωτικά), iii) την ανύψωση φορτίου σε επίπεδο εργασίας (ψαλιδωτά ανυψωτικά) ή iv) την ανύψωση και το ζύγισμα φορτίων (ζυγοί φορτηγών).

2. ΟΜΟΕΙΔΕΣ ΠΡΟΪΟΝ

13. Η πρόσφατη επανεξέταση έδειξε ότι τα ΤΦ που παράγονται στη ΛΔΚ από την Yale και πωλούνται στην κινεζική αγορά έχουν τα ίδια βασικά φυσικά χαρακτηριστικά και τις ίδιες χρήσεις με αυτά που εξάγονται στην Κοινότητα. Συνεπώς, τα προϊόντα αυτά θεωρούνται ομοειδή κατά την έννοια του άρθρου 1 παράγραφος 4 του βασικού κανονισμού.

Γ. ΑΠΟΤΕΛΕΣΜΑΤΑ ΤΗΣ ΕΡΕΥΝΑΣ

1. Καθεστώς οικονομίας της αγοράς («ΚΟΑ»)

14. Σύμφωνα με το άρθρο 2 παράγραφος 7 στοιχείο β) του βασικού κανονισμού, στις περιπτώσεις ερευνών αντιντάμπινγκ που αφορούν εισαγωγές καταγωγής ΛΔΚ, η κανονική αξία καθορίζεται σύμφωνα με τις παραγράφους 1 έως 6 του εν λόγω άρθρου για τους παραγωγούς-εξαγωγείς που απέδειξαν ότι πληρούν τα κριτήρια που ορίζονται στο άρθρο 2 παράγραφος 7 στοιχείο γ) του βασικού κανονισμού, δηλαδή εάν οι εν λόγω παραγωγοί-εξαγωγείς αποδείξουν ότι υπόκεινται σε συνθήκες οικονομίας της αγοράς όσον αφορά την κατασκευή και την πώληση του ομοειδούς προϊόντος. Αυτά τα κριτήρια περιγράφονται συνοπτικά κατωτέρω, αποκλειστικά για λόγους αναφοράς:

1. οι επιχειρηματικές αποφάσεις και οι αποφάσεις για το κόστος λαμβάνονται σε συνάρτηση με τις συνθήκες της αγοράς, χωρίς σημαντική κρατική παρέμβαση, και το κόστος εκφράζει τις τιμές στην αγορά·

2. οι επιχειρήσεις τηρούν σαφή λογιστική καταγραφή, υποκείμενη σε ανεξάρτητο έλεγχο, βάσει των διεθνών λογιστικών προτύπων («ΔΛΠ»), η οποία και πρέπει να ακολουθείται σε κάθε περίπτωση·

3. δεν υπάρχουν σημαντικές στρεβλώσεις, κατάλοιπα του προηγούμενου συστήματος το οποίο δεν στηριζόταν στην οικονομία της αγοράς·

4. η ασφάλεια δικαίου και η σταθερότητα διασφαλίζονται μέσω νομοθεσίας περί πτωχεύσεως και ιδιοκτησιακού καθεστώτος·

5. οι πράξεις μετατροπής του συναλλάγματος πραγματοποιούνται σε τιμές αγοράς.

15. Η Yale ζήτησε να τύχει καθεστώτος οικονομίας της αγοράς σύμφωνα με το άρθρο 2 παράγραφος 7 στοιχείο β) του βασικού κανονισμού και συμπλήρωσε το έντυπο της αίτησης για την αναγνώριση καθεστώτος οικονομίας αγοράς για παραγωγούς-εξαγωγείς εντός των προβλεπόμενων προθεσμιών.

16. Η Επιτροπή αναζήτησε όλες τις πληροφορίες που κρίθηκαν απαραίτητες και επαλήθευσε επιτόπου όλες τις πληροφορίες που υποβλήθηκαν στο πλαίσιο των αιτήσεων για την αναγνώριση καθεστώτος οικονομίας της αγοράς στις εγκαταστάσεις της υπό εξέταση εταιρείας.

17. Η Yale δεν απέδειξε ότι πληρούσε τις προϋποθέσεις που ορίζονται στο άρθρο 2 παράγραφος 7 στοιχείο γ) του βασικού κανονισμού. Συγκεκριμένα, η εταιρεία δεν πληρούσε τα κριτήρια 1 και 2.

18. Όσον αφορά το κριτήριο 1, διαπιστώθηκε κατά τον επιτόπιο έλεγχο ότι το καταστατικό της εταιρείας περιλάμβανε διατάξεις για ρητούς περιορισμούς των εγχώριων πωλήσεων. Πιο συγκεκριμένα, η εταιρεία ήταν υποχρεωμένη να πωλεί το 100% των προϊόντων της σε υπερπόντιες αγορές. Η Yale ισχυρίστηκε ότι οι περιορισμοί αυτοί δεν είχαν ποτέ ουσιαστική σημασία καθώς πραγματοποίησε ήσσονος σημασίας εγχώριες πωλήσεις κατά την ΠΕΕ. Παρ’ όλα αυτά, η εταιρεία δεν ήταν σε θέση να παρουσιάσει συγκεκριμένα στοιχεία που να αποδεικνύουν ότι εκ του νόμου και εκ των πραγμάτων δεν υπόκειτο στον προαναφερθέντα περιορισμό που προβλεπόταν στο καταστατικό της. Πέραν τούτου, κατά τον επιτόπιο έλεγχο εντοπίστηκαν στοιχεία που αποδείκνυαν την επιρροή του κράτους στις αποφάσεις της εταιρείας όσον αφορά τις εξαγωγικές πωλήσεις. Αποκαλύφθηκε ότι μετά το 2002 η Yale απολαύει φοροαπαλλαγής ύψους 50% επί του φορολογικού συντελεστή εισοδήματος. Η εν λόγω φοροαπαλλαγή απορρέει από τους σχετικούς κανόνες εφαρμογής της νομοθεσίας περί φορολογίας εισοδήματος για τις επιχειρήσεις με συμμετοχή ξένων κεφαλαίων και τις ξένες επιχειρήσεις. Οι κανόνες ορίζουν ότι οι επιχειρήσεις με τη συμμετοχή ξένων κεφαλαίων, οι οποίες έχουν εξαγωγικό προσανατολισμό, όπως η Yale, με εξαγωγικές πωλήσεις που ανέρχονται στο 70% ή περισσότερο των συνολικών πωλήσεων του έτους δικαιούνται φοροαπαλλαγές ύψους 50% μετά την πάροδο της περιόδου μείωσης του φόρου εισοδήματος επιχειρήσεων. Από τα ανωτέρω προκύπτει ότι η Yale δεν λαμβάνει τις επιχειρηματικές της αποφάσεις όσον αφορά τις εξαγωγικές της πωλήσεις μόνον υπό το πρίσμα των ενδείξεων της αγοράς με βάση την προσφορά και τη ζήτηση. Η εταιρεία υπόκειται σε σημαντική κρατική επιρροή η οποία συνίσταται στη χορήγηση ορισμένων φορολογικών οφελών υπό τον ρητό όρο ότι η εταιρεία λαμβάνει ορισμένες επιχειρηματικές αποφάσεις όσον αφορά τις εγχώριες και τις εξαγωγικές της πωλήσεις. Λαμβανομένων υπόψη όλων των ανωτέρω, συνήχθη το συμπέρασμα ότι η εταιρεία δεν απέδειξε ότι πληροί το κριτήριο 1.

19. Όσον αφορά το κριτήριο 2 διαπιστώθηκε κατά τον επιτόπιο έλεγχο ότι δεν τηρούνταν θεμελιώδεις αρχές των διεθνών λογιστικών προτύπων [π.χ. αρχή της εγγραφής κατά την ημέρα πραγματοποιήσεως (του κέρδους ή της ζημίας), πολιτικές μετατροπής των συναλλαγματικών ισοτιμιών, στρεβλή παρουσίαση της οικονομικής θέσης και χρήση λογαριασμών που καταρτίστηκαν μόνον για τους σκοπούς της έρευνας) τόσο στους λογαριασμούς όσο και στον έλεγχό τους, γεγονός που δημιούργησε ερωτήματα σχετικά με την αξιοπιστία των λογαριασμών της εταιρείας. Επομένως, εξήχθη το συμπέρασμα ότι η εταιρεία δεν απέδειξε ότι πληροί το κριτήριο 2.

20. Δόθηκε η ευκαιρία στην Yale και στην κοινοτική βιομηχανία να υποβάλουν τις παρατηρήσεις τους σχετικά με τις ανωτέρω διαπιστώσεις. Όσον αφορά τα ανωτέρω πορίσματα δεν διατυπώθηκε καμία συγκεκριμένη παρατήρηση από την Yale, ενώ ένας παραγωγός της κοινοτικής βιομηχανίας υπέβαλε ορισμένες γενικές παρατηρήσεις.

21. Βάσει των ανωτέρω, εξήχθη το συμπέρασμα ότι η Yale δεν απέδειξε ότι πληροί το σύνολο των κριτηρίων που ορίζονται στο άρθρο 2 παράγραφος 7 στοιχείο γ) του βασικού κανονισμού και, ως εκ τούτου, δεν είναι δυνατό να της αναγνωριστεί ΚΟΑ.

2. Ατομική μεταχείριση («ΑΜ»)

22. Σύμφωνα με το άρθρο 2 παράγραφος 7 στοιχείο α) του βασικού κανονισμού, καθορίζεται, ενδεχομένως, ενιαίος δασμός σε εθνική κλίμακα, για τις χώρες στις οποίες εφαρμόζεται το εν λόγω άρθρο, εκτός από τις περιπτώσεις στις οποίες οι εταιρείες είναι σε θέση να αποδείξουν ότι πληρούν όλα τα κριτήρια του άρθρου 9 παράγραφος 5 του βασικού κανονισμού και μπορούν, ως εκ τούτου, να λάβουν ατομική μεταχείριση.

23. Η Yale ζήτησε επίσης ατομική μεταχείριση στην περίπτωση που δεν θα της είχε χορηγηθεί καθεστώς οικονομίας της αγοράς.

24. Από τις διαθέσιμες πληροφορίες προκύπτει ότι η εταιρεία δεν πληρούσε όλες τις προϋποθέσεις για τη χορήγηση ΑΜ που καθορίζονται στο άρθρο 9 παράγραφος 5 του βασικού κανονισμού. Πιο συγκεκριμένα, όπως περιγράφεται λεπτομερώς στην αιτιολογική σκέψη 16, αποκαλύφθηκε κατά τον επιτόπιο έλεγχο ότι η εταιρεία δεν ήταν σε θέση να ορίσει ελεύθερα τις εξαγωγικές ποσότητες και τους όρους πώλησης. Πράγματι, όπως αναφέρθηκε ανωτέρω, οι αποφάσεις της εταιρείας όσον αφορά τις εγχώριες και εξαγωγικές πωλήσεις συνδέονταν με περιορισμούς των πωλήσεων που είχαν επιβληθεί από το κράτος και οι οποίοι περιλαμβάνονταν στο καταστατικό της εταιρείας. Κατά συνέπεια, εξήχθη το συμπέρασμα ότι δεν ήταν δυνατό να αναγνωριστεί ΑΜ στην εταιρεία.

3. Περιθώριο ντάμπινγκ στη διάρκεια της ΠΕΕ

25. Όπως αναφέρθηκε στις αιτιολογικές σκέψεις 18 και 22 ανωτέρω, η Yale δεν έλαβε ούτε ΚΟΑ ούτε ΑΜ. Ως εκ τούτου, η κατάσταση της Yale δεν μεταβλήθηκε σε σχέση με την κατάστασή της κατά την αρχική έρευνα. Ως προς το σημείο αυτό, υπενθυμίζεται ότι, όπως αναφέρθηκε στην αιτιολογική σκέψη 4, η επανεξέταση αυτή περιορίστηκε στο ντάμπινγκ αναφορικά με την Yale. Επομένως, αφού δεν χορηγείται ΚΟΑ ή ΑΜ, δεν είναι δυνατό να καθοριστεί για την Yale νέο περιθώριο ντάμπινγκ, υψηλότερο ή χαμηλότερο από το υφιστάμενο, μέσω της παρούσας επανεξέτασης. Τέλος, είναι σκόπιμο να αναφερθεί ότι κατά την αρχική έρευνα η Yale ήταν ένας γνωστός παραγωγός-εξαγωγέας στη ΛΔΚ, τον οποίο η Επιτροπή ενημέρωσε επισήμως κατά την έναρξη της αρχικής έρευνας, αλλά όμως δεν συνεργάστηκε. Κατά την αρχική έρευνα πέντε παραγωγοί-εξαγωγείς συνεργάστηκαν στον πλαίσιο της έρευνας, ένας εκ των οποίων έλαβε ΚΟΑ και τέσσερις ΑΜ. Όσον αφορά την Yale, το περιθώριο ντάμπινγκ της ήταν το περιθώριο ντάμπινγκ που εφαρμόζεται σε εθνική κλίμακα σε όλους τους εξαγωγείς που δεν συνεργάστηκαν κατά την αρχική έρευνα.

Δ. ΠΕΡΑΤΩΣΗ ΤΗΣ ΕΠΑΝΕΞΕΤΑΣΗΣ

26. Με βάση τα συμπεράσματα της έρευνας, η επανεξέταση πρέπει να τερματιστεί χωρίς τροποποίηση όσον αφορά το ύψος του δασμού που εφαρμόζεται για την Yale, ο οποίος πρέπει να διατηρηθεί στο ύψος του συντελεστή του οριστικού δασμού αντιντάμπινγκ που καθορίστηκε στην αρχική έρευνα, δηλαδή στο 46,7 %.

E. ΚΟΙΝΟΠΟΙΗΣΗ

27. Τα ενδιαφερόμενα μέρη ενημερώθηκαν σχετικά με τα ουσιώδη πραγματικά περιστατικά και το σκεπτικό βάσει των οποίων επρόκειτο να τερματιστεί η παρούσα επανεξέταση και να διατηρηθεί ο υφιστάμενος δασμός αντιντάμπινγκ όσον αφορά τις εισαγωγές ΤΦ που παράγονται από την Yale.

28. Σε όλα τα ενδιαφερόμενα μέρη δόθηκε η ευκαιρία να υποβάλουν τις παρατηρήσεις τους. Τα σχόλια που ελήφθησαν δεν ήταν τέτοια ώστε να οδηγήσουν σε τροποποίηση των συμπερασμάτων.

29. Μετά την κοινοποίηση η Yale ισχυρίστηκε ότι έπρεπε να της χορηγηθεί ΑΜ. Ωστόσο, τα επιχειρήματα που υποβλήθηκαν δεν ήταν επαρκώς τεκμηριωμένα και δεν κατέστη δυνατό να θέσουν υπό αμφισβήτηση τα πορίσματα της έρευνας όπως περιγράφονται στις αιτιολογικές σκέψεις 16 και 22. Πέραν τούτου, με την από 22 Ιανουαρίου 2009 επιστολή της που απέστειλε στην Επιτροπή, η Yale απέσυρε την αίτησή της για μερική ενδιάμεση επανεξέταση.

30. Συνεπώς, η παρούσα επανεξέταση θα πρέπει να τερματιστεί χωρίς τροποποίηση του κανονισμού (ΕΚ) αριθ. 1174/2005,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο μόνο

Η μερική ενδιάμεση επανεξέταση των μέτρων αντιντάμπινγκ που εφαρμόζονται στις εισαγωγές τροχοφόρων φορείων και των βασικών μερών τους καταγωγής Λαϊκής Δημοκρατίας της Κίνας, που άρχισε δυνάμει του άρθρου 11 παράγραφος 3 του κανονισμού (EΚ) αριθ. 384/96 του Συμβουλίου, τερματίζεται χωρίς τροποποίηση των υφιστάμενων μέτρων αντιντάμπινγκ.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

[1] EE L 56 της 6.3.1996, σ. 1.

[2] ΕΕ L 189 της 21.7.2005, σ. 1.

[3] ΕΕ L 192 της 19.7.2008, σ. 1.

[4] ΕΕ C 308 της 19.12.2007, σ. 15